UTP บวกกว่า 6% ราคาสูงสุดในรอบ 1 ปี 11 เดือน
UTP บวกกว่า 6% ราคาสูงสุดในรอบ 1 ปี 11 เดือน ล่าสุด ณ เวลา 14.53 น. ราคาอยู่ที่ 5.95 บาท บวก 0.35 บาท หรือ 6.25% สูงสุดที่ 6.15 บาท ต่ำสุดที่ 5.55 บาท มูลค่าซื้อขายที่ 132.85 ล้านบาท โบรกฯ แนะ “ซื้อ” ชูเป้า 6.90 บ. คาดกำไรปี 59-60 โตก้าวกระโดด
25 ต.ค. 2559

ผู้สื่อข่าวรายงานว่า ราคาหุ้นบริษัท ยูไนเต็ด เปเปอร์ จำกัด (มหาชน) หรือ UTP ณ เวลา 14.53 น. ราคาอยู่ที่ 5.95 บาท บวก 0.35 บาท หรือ 6.25% สูงสุดที่ 6.15บาท ต่ำสุดที่ 5.55 บาท มูลค่าซื้อขายที่ 132.85 ล้านบาท 

ด้าน บล.เมย์แบงก์ กิมเอ็ง ระบุในบทวิเคราะห์ แนะนำ “ซื้อ” UTP ราคาเหมาะสม 6.90 บาท/หุ้น อิง P/E 15.5x ตามค่าเฉลี่ยกลุ่ม โดยเราคาดราคาหุ้นกำลังจะเริ่ม Rally ไปตามผลกำไรที่จะขยายตัวแรง 59%/49% ระหว่างปี 2560/61 ตามลำดับ ภายหลังการขยายกำลังการผลิตครั้งใหญ่ในรอบ 20 ปีอีก 166% โดยการขยายกำลังการผลิตครั้งนี้ นอกจากจะได้รับการสนับสนุนจากธนาคารเต็มจำนวนไปแล้ว ยังเป็นกำลังการผลิตทรงประสิทธิภาพใหม่ที่ได้สิทธิประโยชน์ทางภาษี และให้ GPM ที่สูงขึ้นอีกด้วย และด้วยการมีอุปสงค์รอบรับไว้แล้ว เราประเมินแบบอนุรักษ์นิยมที่ Utilization เพียง 65% จาก 95% ก่อนเพิ่มกำลังผลิตใหม่ ยังพบว่า UTP ยังคงให้ Dividend Yield น่าพอใจ 5.1%-7.4% ระหว่างเข้าสู่วัฏจักรการเติบโตใหม่ (S-Curve) นี้อีกด้วย นี่เป็นหนึ่งในหุ้นที่คาดว่าจะได้รับความนิยมในปี 2560 โดยผลการดำเนินงานที่ชะลอตัวในครึ่งปีหลังปีนี้ จากการเริ่มเปลี่ยนเครื่องจักรเป็นโอกาสในการสะสม
โดยคาดกำไรปกติปี 2560/2561 โตแรง 59%/45% จากช่วงเดียวกันของปีก่อน กำลังการผลิตใหม่ 500 ตันจะถูกรองรับด้วยความต้องการส่วนเพิ่มของบริษัทที่เกี่ยวข้อง 180 ตันต่อวัน และจากลูกค้าเดิมและลูกค้าใหม่ที่มีความต้องการแล้วอีกราว 133 ตันต่อวัน ทำให้เราคาดว่า utilization ที่ระดับ 75% หรือยอดขายอย่างน้อย 600 ตันต่อวัน ภายในระยะเวลา 2 ปี เป็นเรื่องที่ไม่ยากเกินตัว เมื่อประกอบกับสภาวะอุตสหากรรมที่มีการควบคุมราคาได้ดี (ผ่านสมาคม) และการได้ประโยชน์จาก economies of scale ในต้นทุนอื่นๆ ทำให้ยอดขายส่วนเพิ่มจะหนุนให้กำไรโตแรง